Zimsko finale „Sajma nadarenosti u Predavcu“

14. siječnja 2016.

Pod krilaticom „Pronađi i probudi svoj skriveni dar“, Mali sajam nadarenosti u Predavcu okuplja nadarene učenike lokalne područne škole i na zabavan način uvodi ih u svijet znanosti, umjetnosti, istraživanja i stvaralaštva. Djeca su vrlo brzo prihvatila ovakav način rada i tako je mali dječji sajam počeo rasti. Nakon 3 mjeseca aktivnosti i kreativnog druženja, vrijeme je bilo za zimsko finale. U njemu su nakon velike i neizvjesne borbe slavile 3 iznimne djevojčice, a još 9 ih se okitilo medaljama.

Sara Bačak, Daniela Jaković i Korina Slezaček pobjednice su zimskog finala. Svako dijete moglo je birati svoja najdraža područja iz širokog spektra: povijest, zemljopis, glazba, matematika, šah, likovna kultura, književnost, vjeronauk, te scensko izražavanje. Raduje spoznaja s kolikim fondom znanja raspolažu te nove generacije učenika i s koliko radosti se žele izraziti, predstaviti i učiti kroz igru. Veliko priznanje treba odati i njihovim učiteljicama: Jadranka, Silvija, Lucija i Milena već godinama ispraćaju vrijednu predavačku djecu u svijet s dobrim „temeljima“. Na tom pečatu prvih učiteljica lako je dalje graditi, poticati, voditi i usmjeravati k najboljim stazama, a najbolja staza je sretno, radosno i ispunjeno dijete. Uz roditeljsku ljubav i obiteljski odgoj koji dijete oplemenjuju iznutra, škola može podizati dobre ljude, s krilima sanjara, marljivih dlanova.

Sajam nastavlja raditi svakog četvrtka od 17.30 – 19 h, a novo finale je na rasporedu u travnju. Sajam nadarenosti financira MZOŠ u sklopu projekta za rad s nadarenim učenicima „Miljokazi u prošlost“.

VODITELJ PROJEKTA:

Vlado Karagić